钦定古今图书集成/理学汇编/学行典/第125卷 > 荀子 > 《议兵篇》
## 钦定古今图书集成/理学汇编/学行典/第125卷 > 荀子 > 《议兵篇》

仁义者，所以修政者也，政修则民亲其上，乐其君，而
轻为之死。故曰：“凡在于军将率末事也。”秦四世有胜，
𫍰𫍰然常恐天下之一合而轧己也，此所谓末世之
兵未有本统也。故汤之放桀也，非其逐之鸣条之时
也；武王之诛纣也，非以甲子之朝而后胜之也，皆前
行素修也，此所谓仁义之兵也。今不求之于本，而索
之于末，此世之所以乱也。《礼》者，治辩之极也，彊国之
本也，威行之道也，功名之总也，王公由之，所以得天
下也。